Il-Prim Ministru u Mexxej tal-Partit Laburista Joseph Muscat qal li biex l-Ewropa timplimenta proposti sodi li bihom tissolva l-problema tal-immigrazzjoni llegali bis-sehem tat-28 pajjiż tal-Unjoni Ewropea jrid ikun hemm Martin Schulz bħala President tal-Kummissjoni Ewropea. Dr Muscat qal li Schulz għażel lill-Malta biex iniedi l-politika Ewropea fosthom dik dwar l-immigrazzjoni illegali. Dr Muscat qal l-immigrazzjoni illegali tinkwieta ħafna lill-poplu Malti u spjega li Schulz ser ikun il-persuna li jserraħ ras il-Maltin billi jara li min irid jidħol fl-Ewropa ser ikollu jagħmel dan b’mod legali u li l-piż ser jinqasam bejn it-28 pajjiż tal-Unjoni Ewropea. Il-Prim Ministru spjega li biex Schulz ikollu aktar ċans li jsir President tal-Kummissjoni Ewropea huwa mportanti li l-Partit Laburista jtella’ l-akbar numru ta’ deputati Ewroparlamentari, biex b’hekk Malta tkun qed tagħti l-appoġġ sħiħ tagħha lil Schulz ħalli tkun indirizzata l-problema tal-immigrazzjoni li qal qed twassal ukoll biex tħaxxen il-bwiet ta’ nies kriminali. Dr Musat qal li fl-aħħar sena għal kull żewġ kumpaniji li għalqu fetħu tlieta b’kuntrast ma dak li kien jiġri taħt Gvern Nazzjonalista meta għal kull kumpanija li tagħlaq kienet tiftaħ waħda. Dwar il-ħolqien tax-xogħol il-Prim Ministru qal li fl-aħħar sena inħolqu 9 impiegi għal kull wieħed li ntilef filwaqt li taħt Gvern Nazzjonalista kienu jinħolqu erbgħa. Spjega li fost il-pajjiżi Ewropej f’Malta nħolqu l-ikbar ammont ta’ impiegi f’din l-aħħar sena. Dwar it-tkabbir ekonomiku Dr Muscat qal dan kien erba’ darbiet aktar minn dak mistenni. Dr Muscat spjega li l-Gvern ser jinċentiva l-għaqal billi ser joħloq miżuri li jippremjaw liż-żgħażagħ li ma jonfqux dak kollu li jaqilgħu iżda jibdew iġemmgħu. Qal li bil-miżuri li ħa l-Gvern il-poplu Malti jkollu aktar flus fil-but. Fost il-miżuri semma l-għoti ta’ €400 għal tfal f’familji foqra; it-tnaqqis ta’ taxxa għas-self employed; ir-roħs fit-tariffi tal-MEPA, it-tneħħija tat-taxxa fuq xiri tal-ewwel propjetà; ir-roħs u l-istabilità fil-prezz tal-petrol u t-tnaqqis ta’ 10 fil-mija fil-prezz tal-uniformijiet. Il-Prim Ministu qal li l-Gvern f’din l-aħħar sena wera li kellmtu jżomma billi wettaq 33 fil-mija tal-wegħdi elettorali. Dr Muscat feraħ lill-ommijiet kollha f’dan il-jum speċjalment lil dawk li bbenefikaw mill-miżura tal-IVF li daħħal il-Gvern f’din l-aħħar sena. Qal li l-Gvern ta rigal lil dawn l-ommijiet li kienu qed jagħmlu dak kollu possibbli biex ikollhom tarbija.